CELEX: C2006/074/41
Language: el
Date: 2006-03-25 00:00:00
Title: Υπόθεση T-397/05: Αγωγή της  3ης Νοεμβρίου 2005  — ARCHI.M.E.D. — E.S κατά Επιτροπής

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/20
            
         Αγωγή της 3ης Νοεμβρίου 2005 — ARCHI.M.E.D. — E.S κατά Επιτροπής
   (Υπόθεση T-397/05)
   (2006/C 74/41)
   Γλώσσα διαδικασίας: η γαλλική
   Διάδικοι
   
      Ενάγουσα: Architecture, Microclimat, Energies Douces — Europe et Sud SARL (ARCHI.M.E.D. — E.S) (Ganges, Γαλλία) [εκπρόσωποι: P.-P. van Gehuchten, J. Sambon, P. Reyniers, δικηγόροι]
   
      Εναγόμενη: Επιτροπή των Ευρωπαϊκών Κοινοτήτων
   Αιτήματα της ενάγουσας
   Η ενάγουσα ζητεί από το Πρωτοδικείο:
   
               —
            
            
               να αποφανθεί ότι η Επιτροπή δεν μπορούσε να υπαναχωρήσει από τη σύμβαση στις 30 Αυγούστου 2005,
            
         
               —
            
            
               να υποχρεώσει την Ευρωπαϊκή Επιτροπή να της καταβάλει το ποσό των 125 906 ευρώ, πλέον των νόμιμων τόκων υπερημερίας από τις 12 Φεβρουαρίου 2002,
            
         
               —
            
            
               να καταδικάσει την Επιτροπή στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Η ενάγουσα συνήψε με την Επιτροπή τη σύμβαση BU 209-05, κατόπιν της προσκλήσεως για υποβολή προσφορών που προκηρύχθηκε στο πλαίσιο του ειδικού προγράμματος έρευνας και τεχνολογικής ανάπτυξης στον τομέα των μη πυρηνικών μορφών ενέργειας (1), με σκοπό την υλοποίηση σχεδίου ανακαινίσεως κτιρίου στη Λυών, με τη χρησιμοποίηση μεθόδων ηλιακής αρχιτεκτονικής και βιοκλιματικής. Η σύμβαση περιλαμβάνει ρήτρα διαιτησίας δυνάμει της οποίας τα κοινοτικά δικαστήρια είναι τα μόνα αρμόδια για την επίλυση των διαφορών που ενδέχεται να ανακύψουν μεταξύ των συμβαλλομένων, ως προς το κύρος, την εφαρμογή και την ερμηνεία της συμβάσεως.
   Εκτελώντας τις συμβατικές της υποχρεώσεις, η ενάγουσα κοινοποίησε στην Επιτροπή, στις 12 Δεκεμβρίου 2001, την τελική έκθεση του σχεδίου. Η Επιτροπή δεν δέχθηκε την εν λόγω έκθεση και, στις 5 Ιουλίου 2002, απέστειλε στην ενάγουσα απόφαση περί ανακτήσεως των προκαταβολών που της είχε καταβάλει, αρνούμενη να δεχθεί ορισμένα έξοδα που δηλώθηκαν με την εν λόγω έκθεση. Ούτε η αλληλογραφία μεταξύ των διαδίκων ούτε οι συναντήσεις που πραγματοποιήθηκαν ούτε η παρέμβαση διαμεσολαβητή κατέληξαν στη συμβιβαστική επίλυση της διαφοράς. Με συστημένη επιστολή της 30ής Αυγούστου 2005, η Επιτροπή απέστειλε στην ενάγουσα τελική απόφαση περί ανακτήσεως, της οποίας προηγήθηκε χρεωστικό σημείωμα στις 23 Αυγούστου 2005. Κατ' αυτής της αποφάσεως στρέφεται η ενάγουσα, δυνάμει της ρήτρας διαιτησίας.
   Η αγωγή αποβλέπει κυρίως στο να υποχρεωθεί η Επιτροπή να καταβάλει το 20 % του υπολοίπου της συνδρομής που φέρεται ότι οφείλει στην ενάγουσα δυνάμει της συμβάσεως BU 209-05.
   Προς στήριξη των ισχυρισμών της, η ενάγουσα ισχυρίζεται ότι οποιαδήποτε αμφισβήτηση της Επιτροπής ως προς τον τρόπο υλοποιήσεως του σχεδίου από την αντισυμβαλλόμενη έπρεπε να εκδηλωθεί πριν από την ημερομηνία κατά την οποία επρόκειτο να εγκριθεί η έκθεση (δύο μήνες από την ημερομηνία καταθέσεως της τελικής εκθέσεως). Κατά την άποψη της ενάγουσας, η Επιτροπή ενήργησε εκπρόθεσμα και δεν μπορεί, ως εκ τούτου, να έχει απαιτήσεις έναντι αυτής. Κατά συνέπεια, δεδομένου ότι ενήργησε εκπρόθεσμα, η Επιτροπή εξακολουθεί να οφείλει στην ενάγουσα το υπόλοιπο της συνδρομής που δεσμεύθηκε να της καταβάλει δυνάμει της εν λόγω συμβάσεως.
   
      (1)  Πρόγραμμα που θεσπίστηκε με την απόφαση 94/806/ΕΚ του Συμβουλίου, της 23ης Νοεμβρίου 1994 (ΕΕ L 334, της 22ας Δεκεμβρίου 1994, σ. 87).